ประกาศธนาคารอาคารสงเคราะห์
ประกาศธนาคารอาคารสงเคราะห์
เรื่อง
โครงสร้างและการจัดองค์กร อำนาจหน้าที่ และวิธีการดำเนินงาน
ของธนาคารอาคารสงเคราะห์
พ.ศ. ๒๕๕๔[๑]
 

เพื่อให้เป็นไปตามกฎหมายว่าด้วยข้อมูลข่าวสารของราชการที่จะให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินการต่าง
ๆ ของทางราชการเพื่อที่ประชาชนจะสามารถรับรู้ข้อมูลข่าวสารได้ถูกต้องตามความเป็นจริง

อาศัยอำนาจตามความในมาตรา ๗ (๑) (๒) และ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐
จึงสมควรยกเลิกประกาศธนาคารอาคารสงเคราะห์ เรื่อง โครงสร้างและการจัดองค์กร
อำนาจหน้าที่ และวิธีการดำเนินงาน ของธนาคารอาคารสงเคราะห์ พ.ศ. ๒๕๕๓ และกำหนดใหม่
ดังต่อไปนี้

ข้อ ๑ ธนาคารอาคารสงเคราะห์
มีอำนาจและหน้าที่ตามพระราชบัญญัติธนาคารอาคารสงเคราะห์ พ.ศ. ๒๔๙๖
ซึ่งแก้ไขเพิ่มเติมโดยประกาศของคณะปฏิวัติ ฉบับที่ ๓๑๗ ลงวันที่ ๑๓ ธันวาคม พ.ศ.
๒๕๑๕ และพระราชบัญญัติธนาคารอาคารสงเคราะห์ ฉบับที่ ๓ ลงวันที่ ๙ มกราคม พ.ศ. ๒๕๔๙
มาตรา ๒๗ กำหนดให้ธนาคารฯ
มีหน้าที่ประกอบธุรกิจเพื่อส่งเสริมและช่วยเหลือให้นำเงินไปลงทุนเกี่ยวกับการจัดให้มีอาคาร
และ/หรือที่ดิน ดังต่อไปนี้
(๑) ให้กู้ยืมเงินเพื่อประโยชน์ ดังต่อไปนี้
(ก) เพื่อให้ผู้กู้ซื้อที่ดินและหรืออาคารเป็นของตนเอง
(ข) เพื่อให้ผู้กู้ใช้สำหรับสร้าง ขยาย และหรือซ่อมแซมอาคารของตนเอง
(ค) เพื่อให้ผู้กู้ไถ่ถอนจำนองอันผูกพันที่ดินและหรืออาคารของตนเอง
(ง) เพื่อให้ผู้กู้ไถ่ถอนการขายฝากที่ดินและหรืออาคารของตนเอง
(จ) เพื่อให้ผู้กู้ซื้อ เช่า สร้าง
ขยายหรือซ่อมแซมอาคารบนที่ดินที่มีสิทธิการเช่า ทั้งนี้ ตามที่คณะกรรมการธนาคารกำหนด
(ฉ) เพื่อให้ผู้กู้ใช้ในการลงทุนจัดกิจการเคหะ
(ช) เพื่อกิจการอื่นตามวัตถุประสงค์ของธนาคาร
(๒) รับจำนำหรือรับจำนองทรัพย์สินเพื่อเป็นประกันเงินกู้ยืม
(๓) รับฝากเงินที่ต้องจ่ายคืนเมื่อทวงถาม
หรือเมื่อสิ้นระยะเวลาอันกำหนดไว้
(๔) จัดตั้งหรือร่วมกิจการกับนิติบุคคลอื่น
เพื่อจัดตั้งบริษัทบริหารสินทรัพย์ตามกฎหมายว่าด้วยบริษัทบริหารสินทรัพย์
(๕) ถือกรรมสิทธิ์หรือมีสิทธิครอบครองหรือมีทรัพย์สิทธิต่าง ๆ สร้าง
ซื้อ จัดหา ขาย จำหน่าย เช่า ให้เช่า เช่าซื้อ ให้เช่าซื้อ ยืม ให้ยืม รับจำนำ
รับจำนอง แลกเปลี่ยน โอน รับโอน หรือดำเนินการใด ๆ เกี่ยวกับทรัพย์สิน
ตลอดจนรับทรัพย์สินที่มีผู้บริจาคให้
(๖) ตั้งหรือรับเป็นตัวแทน ตัวแทนค้าต่าง และนายหน้า
ในกิจการตามวัตถุประสงค์ของธนาคาร
(๗) ประกอบกิจการอันพึงเป็นงานธนาคารตามที่กำหนดในพระราชกฤษฎีกา ทั้งนี้ ให้ประกอบได้ตามข้อกำหนดและเงื่อนไขที่กำหนดในกฎกระทรวง
(๘)
กระทำกิจการอย่างอื่นบรรดาที่เกี่ยวกับหรือเนื่องในการจัดให้สำเร็จตามวัตถุประสงค์ของธนาคาร

ข้อ ๒ ธนาคารอาคารสงเคราะห์มีโครงสร้างและการจัดองค์กรภายใน
ดังนี้
๒.๑ คณะกรรมการธนาคาร
๒.๒ คณะกรรมการบริหาร
๒.๓ คณะกรรมการตรวจสอบ
๒.๔ คณะกรรมการบริหารความเสี่ยง
๒.๕ คณะกรรมการกำกับ ดูแล
กิจการที่ดีและความรับผิดชอบต่อสังคมและสิ่งแวดล้อม
๒.๖ คณะกรรมการสรรหาและกำหนดค่าตอบแทน
๒.๗ คณะกรรมการกิจการสัมพันธ์
๒.๘ คณะกรรมการกำหนดกลยุทธ์และนโยบายทางด้าน IT
๒.๙ คณะกรรมการอุทธรณ์
๒.๑๐ คณะกรรมการจัดการ
๒.๑๑ คณะกรรมการบริหารหนี้ที่ไม่ก่อให้เกิดรายได้
๒.๑๒ คณะกรรมการสินเชื่อ
๒.๑๓ คณะกรรมการบริหารสินทรัพย์และหนี้สิน
๒.๑๔ คณะกรรมการบริหารทรัพยากรบุคคล
๒.๑๕ คณะกรรมการจัดวางระบบการกำกับดูแลกิจการที่ดี
๒.๑๖ คณะกรรมการกำหนดแนวทางความรับผิดชอบต่อสังคมและสิ่งแวดล้อม
๒.๑๗ คณะกรรมการการตลาด
๒.๑๘ คณะกรรมการศูนย์ข้อมูลอสังหาริมทรัพย์
๒.๑๙ คณะกรรมการดำเนินการศูนย์ข้อมูลอสังหาริมทรัพย์
๒.๒๐ คณะอนุกรรมการบริหารความเสี่ยง
๒.๒๑ คณะอนุกรรมการกำหนดกลยุทธ์และนโยบายทางด้าน IT
๒.๒๒ คณะอนุกรรมการสินเชื่อ
๒.๒๓ ศูนย์ข้อมูลอสังหาริมทรัพย์
๒.๒๔ สำนักกรรมการผู้จัดการ
๒.๒๕ ฝ่ายบริหารความเสี่ยง
๒.๒๖ ฝ่ายสื่อสารองค์กร
๒.๒๗ ฝ่ายกิจการสาขาภูมิภาค ๑
๒.๒๘ ฝ่ายกิจการสาขาภูมิภาค ๒
๒.๒๙ ฝ่ายกิจการสาขา กทม. และปริมณฑล
๒.๓๐ สำนักพระราม ๙
๒.๓๑ ฝ่ายสนับสนุนสินเชื่อ
๒.๓๒ ฝ่ายพิธีการสินเชื่อ
๒.๓๓ ฝ่ายพัฒนาการตลาดสินเชื่อ
๒.๓๔ ฝ่ายวิเคราะห์สินเชื่อรายย่อย
๒.๓๕ ฝ่ายวิเคราะห์สินเชื่อโครงการ
๒.๓๖ ฝ่ายกิจการนโยบายภาครัฐและสังคม
๒.๓๗ ฝ่ายบริหารการเงิน
๒.๓๘ ฝ่ายการบัญชี
๒.๓๙ ฝ่ายการเงิน
๒.๔๐ ฝ่ายเงินฝาก
๒.๔๑ ฝ่ายพัฒนาการตลาดเงินฝาก
๒.๔๒ ฝ่ายลูกค้าสัมพันธ์
๒.๔๓ ฝ่ายธนาคารอิเล็กทรอนิกส์
๒.๔๔ ฝ่ายบริหารหนี้ กทม. และปริมณฑล
๒.๔๕ ฝ่ายบริหารหนี้ภูมิภาค
๒.๔๖ ฝ่ายกฎหมาย
๒.๔๗ ฝ่ายบริหารทรัพย์สิน
๒.๔๘ ฝ่ายบังคับคดีและหนี้ส่วนขาด
๒.๔๙ ฝ่ายนโยบายและแผน
๒.๕๐ ฝ่ายบริหารทรัพยากรบุคคล
๒.๕๑ ฝ่ายวิชาการ
๒.๕๒ ฝ่ายบริหารสำนักงาน
๒.๕๓ ฝ่ายจัดหาและการพัสดุ
๒.๕๔ ฝ่ายประเมินราคาหลักทรัพย์
๒.๕๕ ฝ่ายปฏิบัติการสารสนเทศ
๒.๕๖ ฝ่ายพัฒนาระบบสารสนเทศ
๒.๕๗ ฝ่ายบริหารโครงการสารสนเทศและสนับสนุนระบบงานหลัก
๒.๕๘ ฝ่ายตรวจสอบ
๒.๕๙ ฝ่ายตรวจสอบคอมพิวเตอร์
๒.๖๐ ฝ่ายกำกับการปฏิบัติงาน

ข้อ ๓ อำนาจและหน้าที่ที่สำคัญของคณะกรรมการและฝ่ายต่าง
ๆ ในธนาคาร โดยสรุป ดังต่อไปนี้
๓.๑ อำนาจหน้าที่ของคณะกรรมการชุดต่าง ๆ
(๑) คณะกรรมการธนาคาร
คณะกรรมการธนาคาร ทำหน้าที่ควบคุม ดูแล และอำนวยกิจการของธนาคาร
ตามพระราชบัญญัติธนาคารอาคารสงเคราะห์ พ.ศ. ๒๔๙๖
ซึ่งแก้ไขเพิ่มเติมโดยประกาศของคณะปฏิวัติ ฉบับที่ ๓๑๗ ลงวันที่ ๑๓ ธันวาคม พ.ศ.
๒๕๑๕ และพระราชบัญญัติธนาคารอาคารสงเคราะห์ ฉบับที่ ๓ ลงวันที่ ๙ มกราคม พ.ศ. ๒๕๔๙
มาตราที่ ๑๓ ระบุไว้ว่า ให้มีคณะกรรมการธนาคารคณะหนึ่งประกอบด้วยประธานกรรมการ
ผู้ว่าการการเคหะแห่งชาติ ผู้แทนกระทรวงการคลังหนึ่งคน
กรรมการอื่นมีจำนวนไม่น้อยกว่าสี่คนแต่ไม่เกินเจ็ดคน
และให้ผู้จัดการเป็นกรรมการโดยตำแหน่ง
(๒) คณะกรรมการบริหาร
คณะกรรมการธนาคาร ได้แต่งตั้งคณะกรรมการบริหารขึ้นตามพระราชบัญญัติธนาคารอาคารสงเคราะห์
พ.ศ. ๒๔๙๖ ซึ่งแก้ไขเพิ่มเติมโดยประกาศคณะปฏิวัติ ฉบับที่ ๓๑๗ ลงวันที่ ๑๓ ธันวาคม
พ.ศ. ๒๕๑๕ และพระราชบัญญัติธนาคารอาคารสงเคราะห์ ฉบับที่ ๓ ลงวันที่ ๙ มกราคม พ.ศ.
๒๕๔๙ มาตราที่ ๒๑ ระบุไว้ว่า ให้คณะกรรมการธนาคารมีอำนาจแต่งตั้งคณะกรรมการบริหารคณะหนึ่งประกอบด้วยผู้จัดการและกรรมการอย่างน้อยสองคนแต่ไม่เกินสี่คน และมาตราที่ ๒๒ ระบุไว้ว่า ให้คณะกรรมการบริหารมีอำนาจหน้าที่ปฏิบัติการใด
ๆ อันเป็นอำนาจหน้าที่ของคณะกรรมการธนาคาร แต่ต้องปฏิบัติตามระเบียบทั่วไป หรือคำสั่งเฉพาะเรื่อง
ซึ่งคณะกรรมการธนาคารกำหนด
(๓) คณะกรรมการตรวจสอบ
คณะกรรมการธนาคาร ได้แต่งตั้งคณะกรรมการตรวจสอบ
ให้มีอำนาจหน้าที่สอบทานความน่าเชื่อถือของรายงานทางการเงินและการบริหาร
สอบทานความเหมาะสม และประสิทธิภาพประสิทธิผล ของระบบการควบคุมภายใน การบริหารความเสี่ยง
และการตรวจสอบภายในของธนาคารรายงานรายการที่เกิดความขัดแย้งทางผลประโยชน์และรายงานที่เกี่ยวข้อง
สอบทาน การปฏิบัติการของธนาคารตามกฎ ระเบียบ ข้อบังคับ มติคณะรัฐมนตรี
และนโยบายที่คณะกรรมการธนาคารกำหนด
(๔) คณะกรรมการบริหารความเสี่ยง
คณะกรรมการธนาคาร ได้แต่งตั้งคณะกรรมการบริหารความเสี่ยงให้มีอำนาจหน้าที่กำหนดนโยบาย
เพื่อเสนอต่อคณะกรรมการธนาคารพิจารณาในเรื่องการบริหารความเสี่ยงโดยรวม
ซึ่งครอบคลุมถึงความเสี่ยงประเภทต่าง ๆ
ที่สำคัญวางกลยุทธ์ให้สอดคล้องกับนโยบายการบริหารความเสี่ยง โดยสามารถประเมิน
ติดตาม และดูแลปริมาณความเสี่ยงของธนาคารให้อยู่ในระดับที่เหมาะสม
ทบทวนความเพียงพอของนโยบายและระบบการบริหารความเสี่ยงโดยรวมถึงความมีประสิทธิภาพของระบบและการปฏิบัติตามนโยบายที่กำหนด
จัดทำรายงานต่อคณะกรรมการตรวจสอบอย่างสม่ำเสมอ พร้อมทั้งเสนอแนะการปรับปรุง แก้ไข
เพื่อให้สอดคล้องกับนโยบายและกลยุทธ์ที่กำหนด มีอำนาจตัดสินใจในการดำเนินการใด ๆ
ที่เกี่ยวข้องภายใต้ขอบเขตความรับผิดชอบ รวมถึงมีอำนาจในการเข้าถึงข้อมูลของธนาคารที่เกี่ยวกับการปฏิบัติตามคำสั่ง
(๕) คณะกรรมการกำกับดูแล
กิจการที่ดีและความรับผิดชอบต่อสังคมและสิ่งแวดล้อม
คณะกรรมการธนาคาร
ได้แต่งตั้งคณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อม
ให้มีอำนาจหน้าที่เสนอแนวนโยบาย เพื่อเสนอต่อคณะกรรมการธนาคาร
พิจารณาหลักเกณฑ์และแนวทางการกำกับดูแลกิจการที่ดี
และแนวทางการกำกับดูแลกิจกรรมเพื่อสังคมและสิ่งแวดล้อมของธนาคาร
พิจารณาทบทวนการกำกับดูแลกิจการที่ดีและความรับผิดชอบต่อสังคมและสิ่งแวดล้อมของธนาคารประจำปี
เสนอต่อคณะกรรมการธนาคารส่งเสริมให้คณะกรรมการธนาคาร ผู้บริหาร
และพนักงานมีส่วนร่วมในการกำกับดูแลกิจการที่ดี
รวมทั้งการส่งเสริมให้คณะกรรมการธนาคาร ผู้บริหาร พนักงาน ชุมชน ลูกค้า
และประชาชนทั่วไปมีส่วนร่วมในกิจกรรมเพื่อสังคมและสิ่งแวดล้อมของธนาคาร
ให้คำเสนอแนะในการกำกับ ดูแล
การปฏิบัติและการดำเนินการของธนาคารให้เป็นไปตามกฎหมาย นโยบาย
และกระบวนการปฏิบัติที่ได้กำหนดไว้และให้บรรลุผลสำเร็จตามเป้าหมาย ตามแผนการดำเนินงานด้าน
CSR ประจำปี และรวมถึงพิจารณาแต่งตั้งคณะทำงาน
เพื่อทำหน้าที่สนับสนุนงานด้านกำกับดูแลกิจการที่ดีและกิจกรรมเพื่อสังคมและสิ่งแวดล้อม
(๖) คณะกรรมการสรรหาและกำหนดค่าตอบแทน
คณะกรรมการธนาคาร
ได้แต่งตั้งคณะกรรมการสรรหาและกำหนดค่าตอบแทนให้มีอำนาจหน้าที่กำหนดและพิจารณากลั่นกรองในเรื่อง
การสรรหาหรือกลั่นกรองคุณสมบัติของผู้บริหารระดับสูง
การพิจารณาโครงสร้างค่าตอบแทนกรรมการผู้จัดการและผู้บริหารระดับสูง
การพิจารณาและเสนอแนะนโยบายการจ่ายค่าตอบแทนและผลประโยชน์อื่นของธนาคารโดยรวม
และรวมถึงการกำหนดหรือกลั่นกรองแนวทางการประเมินผลงานของคณะกรรมการและผู้บริหารระดับสูง
(๗) คณะกรรมการกิจการสัมพันธ์
คณะกรรมการธนาคาร ได้แต่งตั้งคณะกรรมการกิจการสัมพันธ์
ให้มีอำนาจหน้าที่ตามพระราชบัญญัติแรงงานรัฐวิสาหกิจสัมพันธ์ พ.ศ. ๒๕๔๓ มาตรา ๒๓
ดังนี้ พิจารณาให้ความเห็นเกี่ยวกับการปรับปรุงประสิทธิภาพในการดำเนินงานของรัฐวิสาหกิจ
ตลอดจนส่งเสริมและพัฒนาการแรงงานสัมพันธ์ หาทางปรองดองและระงับข้อขัดแย้ง
พิจารณาปรับปรุงระเบียบ ข้อบังคับในการทำงาน อันจะเป็นประโยชน์ต่อนายจ้าง ลูกจ้าง
และรัฐวิสาหกิจนั้น ตลอดจนเป็นที่ปรึกษาหารือ เพื่อแก้ปัญหาตามคำร้องทุกข์ของลูกจ้างหรือสหภาพแรงงาน
รวมถึงการร้องทุกข์ที่เกี่ยวกับการลงโทษทางวินัย
และปรึกษาหารือเพื่อพิจารณาปรับปรุงสภาพการจ้าง
(๘) คณะกรรมการกำหนดกลยุทธ์และนโยบายทางด้าน IT
ธนาคาร ได้แต่งตั้งคณะกรรมการกำหนดกลยุทธ์และนโยบายทางด้าน IT ให้มีอำนาจหน้าที่กำหนด นโยบายและเป้าหมายด้านเทคโนโลยีสารสนเทศของธนาคาร
กำหนดแผนกลยุทธ์การใช้งานด้านเทคโนโลยีสารสนเทศของธนาคาร
กำหนดแนวทางและขอบเขตในการพัฒนาบุคลากร รวมทั้งการจัดสรรทรัพยากร
เพื่อการพัฒนาด้านเทคโนโลยีสารสนเทศ เพื่อให้การปฏิบัติงานประสบผลสำเร็จ ควบคุม
กำกับ ดูแล และประเมินผลนโยบายและแผนเทคโนโลยีสารสนเทศของธนาคาร
รวมถึงการดำเนินการบริหารจัดการองค์กรด้านบริหารความเสี่ยงด้าน IT พิจารณาแต่งตั้งและกำหนดขอบเขตอำนาจหน้าที่ในส่วนของคณะอนุกรรมการ
คณะทำงานชุดต่าง ๆ ที่เกี่ยวข้องประเมินผลโครงการ Core Banking System (CBS) เพื่อกำหนดนโยบายและแนวทางการพัฒนาระบบ
Core Banking System (CBS) ให้มีความเหมาะสมกับภารกิจธนาคาร
ตลอดจนกำหนดแนวทางในการนำข้อมูลของระบบ Core Banking System (CBS) มาใช้ประโยชน์ในการบริหารงานของธนาคาร
ตลอดถึงการพัฒนาเพื่อเชื่อมโยงข้อมูลต่าง ๆ ของระบบ Core Banking System (CBS) และระบบสารสนเทศอื่นที่เกี่ยวข้องกับการบริหารงานของธนาคาร
(๙) คณะกรรมการอุทธรณ์
คณะกรรมการธนาคาร
ได้แต่งตั้งคณะกรรมการอุทธรณ์ให้มีอำนาจหน้าที่ในการรับและพิจารณาอุทธรณ์การถูกลงโทษทางวินัยของพนักงานตำแหน่งตั้งแต่หัวหน้าส่วนหัวหน้างาน
หรือตำแหน่งอื่นที่มีเกรดเทียบเท่าตำแหน่งดังกล่าวขึ้นไป
ดำเนินการพิจารณาอุทธรณ์ให้แล้วเสร็จโดยเร็ว โดยให้เป็นไปตามข้อบังคับธนาคาร
รายงานและเสนอความเห็นการพิจารณาอุทธรณ์ให้คณะกรรมการธนาคารพิจารณา
(๑๐) คณะกรรมการจัดการ
ธนาคาร ได้แต่งตั้งคณะกรรมการจัดการประกอบด้วย กรรมการ ผู้จัดการ
รองกรรมการผู้จัดการ และผู้ช่วยกรรมการผู้จัดการ
เพื่อทำหน้าที่ในการกลั่นกรองและให้ความเห็นในด้านนโยบาย
การดำเนินงานและการพัฒนาธุรกิจ
ก่อนที่จะนำเสนอคณะกรรมการบริหารและคณะกรรมการธนาคาร เพื่อพิจารณาอนุมัติ
นอกจากนี้ยังทำหน้าที่ในการพิจารณาให้ความเห็นในเรื่องที่เกี่ยวกับการบริหารจัดการขององค์กร
ก่อนที่จะนำไปสู่การปฏิบัติต่อไป
(๑๑) คณะกรรมการบริหารหนี้ที่ไม่ก่อให้เกิดรายได้
ธนาคาร
ได้แต่งตั้งคณะกรรมการบริหารหนี้ที่ไม่ก่อให้เกิดรายได้ให้มีอำนาจหน้าที่ศึกษา
วิเคราะห์ ปรับปรุง กำหนด และเสนอแนะแนวทางหรือกระบวนงานที่เกี่ยวข้องกับการปรับปรุงโครงสร้างหนี้ทั้งระบบ
ดำเนินการและรับผิดชอบในการติดตามหนี้ การปรับปรุงโครงสร้างหนี้
และการแก้ไขหนี้ที่ไม่ก่อให้เกิดรายได้ งานกฎหมาย งานบังคับคดี
รวมทั้งงานหนี้ส่วนขาด
ดำเนินการและรับผิดชอบในการบริหารจัดการสินทรัพย์ที่ไม่ก่อให้เกิดรายได้ของธนาคาร (NPA) เพื่อให้เกิดประโยชน์สูงสุด ควบคุมให้ผู้ปฏิบัติงานถือปฏิบัติตามวิธีการ
คำสั่ง ระเบียบ ข้อบังคับธนาคารพิจารณาแต่งตั้งคณะทำงานย่อยตามความเหมาะสม
(๑๒) คณะกรรมการสินเชื่อ
ธนาคาร ได้แต่งตั้งคณะกรรมการสินเชื่อ ให้มีอำนาจหน้าที่พิจารณาอนุมัติวงเงินกู้รายย่อย
ที่มีวงเงินไม่เกิน ๒๕ ล้านบาท พิจารณาเงินกู้ประเภทแฟลต ที่มีวงเงินไม่เกิน ๕๐
ล้านบาทพิจารณาเงินกู้เพื่อพัฒนาโครงการ
สินเชื่อสำหรับนิติบุคคลเข้าประมูลซื้อทรัพย์บังคับคดีของธนาคารและนำไปปรับปรุงจำหน่ายให้แก่ผู้ซื้อรายย่อย
และสินเชื่อโครงการส่งเสริมธุรกิจตลาดบ้านมือสองที่มีวงเงินไม่เกิน ๓๐ ล้านบาท
และวงเงินกู้ประเภทบ้านเช่า ที่มีวงเงินไม่เกิน ๑๕ ล้านบาท พิจารณาวงเงินกู้เพิ่มลูกค้าแฟลตและบ้านเช่า
ซึ่งวงเงินกู้เดิมอนุมัติโดยคณะกรรมการธนาคารคณะกรรมการบริหาร
และยอดหนี้คงเหลือบวกวงเงินกู้เพิ่มแล้วไม่เกินวงเงินกู้เดิม
ทั้งนี้วงเงินอนุมัติที่ให้กู้เพิ่มต้องไม่เกินอำนาจอนุมัติของคณะกรรมการสินเชื่อตามระเบียบธนาคาร
และพิจารณาวงเงินสินเชื่อเพื่อพัฒนาโครงการ
กรณีที่เป็นสินเชื่อที่ไม่มีหลักทรัพย์ค้ำประกันเฉพาะโครงการที่ธนาคารดำเนินการร่วมหรือมีข้อตกลง
หรือมีการค้ำประกันจากหน่วยงานหรือองค์กรของรัฐ เช่น
โครงการที่ร่วมกับบรรษัทบริหารสินทรัพย์ไทย
หรือบรรษัทบริหารสินทรัพย์สถาบันการเงิน เป็นต้น วงเงินกู้ไม่เกิน ๓๐ ล้านบาท 
พิจารณาอนุมัติรับโครงการสำหรับลูกค้ารายย่อยโครงการ
และอำนาจอนุมัติผ่อนผันหลักเกณฑ์และเงื่อนไข ดังนี้
รับโครงการสำหรับลูกค้ารายย่อยโครงการ POST FINANCE (LTF) ที่มีมูลค่าโครงการไม่เกิน ๘๐๐ ล้านบาท
และผ่อนผันหลักเกณฑ์และเงื่อนไขทุกวงเงิน เช่น
เพิ่มแบบหรือเปลี่ยนแปลงแบบหลักประกัน ขยายพื้นที่โครงการ
รับราคาหลักประกันในเฟสที่เหลือ ลดหรือย่อพื้นที่โครงการ
เปลี่ยนแปลงผู้ดำเนินโครงการ ปรับราคาหลักประกัน เป็นต้น 
พิจารณาอนุมัติรับโครงการ และปรับปรุงหลักเกณฑ์การพิจารณารับโครงการ FAST TRACK และ REGIONAL FAST TRACK พิจารณาอนุมัติหลักเกณฑ์และเงื่อนไขการให้กู้ประเภทพัฒนาโครงการประเภทแฟลตให้เช่าและบ้านเช่า
พิจารณากลั่นกรองเรื่องเกี่ยวกับสินเชื่อ
ที่จะนำเสนอคณะกรรมการบริหาร และคณะกรรมการธนาคาร พิจารณาวิธีการประเมินรายได้
เพื่อกำหนดวงเงินให้กู้สำหรับลูกค้ารายย่อย พิจารณาสั่งการให้ทบทวน แก้ไข ปรับปรุง
หรือให้ข้อเสนอแนะวิธีการประเมินผลรายได้ เพื่อกำหนดวงเงินให้กู้สำหรับลูกค้ารายย่อย
(๑๓) คณะกรรมการบริหารสินทรัพย์และหนี้สิน
ธนาคาร
ได้แต่งตั้งคณะกรรมการบริหารสินทรัพย์และหนี้สินให้มีอำนาจหน้าที่กำหนดกลยุทธ์ระยะยาวและระยะสั้นด้าน
Balance Sheet Management ให้สอดคล้องกับนโยบายของธนาคาร
และกฎเกณฑ์ที่กำหนดโดยกระทรวงการคลัง และธนาคารแห่งประเทศไทย
กำหนดกลยุทธ์ด้านการลงทุน โดยคำนึงถึงผลตอบแทนบนพื้นฐานความเสี่ยงที่ธนาคารรับได้
กำหนดกลยุทธ์ด้านราคาสำหรับสินเชื่อและเงินฝาก
กำหนดกลยุทธ์ในการจัดการด้านความเสี่ยงจากสภาพคล่องและอัตราดอกเบี้ย
กำหนดกลยุทธ์ที่จะนำไปสู่การเพิ่มกำไรให้กับธนาคารติดตามและประเมินผลการดำเนินงานของธนาคาร
เพื่อนำมาใช้ในการกำหนดกลยุทธ์ด้านอัตราดอกเบี้ยและผลตอบแทน นำเสนอรายงาน
และข่าวสารด้านเครื่องมือทางการเงินใหม่ ๆ ที่เป็นประโยชน์ต่อคณะกรรมการธนาคาร
(๑๔) คณะกรรมการบริหารทรัพยากรบุคคล
ธนาคาร ได้แต่งตั้งคณะกรรมการบริหารทรัพยากรบุคคล
ให้มีอำนาจหน้าที่พิจารณากำหนดนโยบาย กลยุทธ์ แผนงานโครงการ
และแนวทางดำเนินงานด้านการบริหารทรัพยากรบุคคล พิจารณากำหนดนโยบายและหลักเกณฑ์
ด้านการวางแผนและกำหนดกรอบอัตรากำลังของพนักงานและลูกจ้างให้แต่ละฝ่ายงาน
พิจารณากำหนดนโยบายและหลักเกณฑ์ในการสรรหา การปรับเกรด การเลื่อนตำแหน่ง
และการโอนย้ายหมุนเวียนพนักงานระหว่างฝ่ายงานพิจารณาการเลื่อนตำแหน่งและปรับเกรดพนักงานของธนาคาร
พิจารณาความดีความชอบเพื่อเลื่อนเงินเดือนประจำปีของพนักงานธนาคาร
และรายงานการพิจารณาให้ผู้มีอำนาจอนุมัติ วิเคราะห์ ติดตามและประเมินผลเพื่อนำมาปรับปรุงการดำเนินงานเป็นระยะ
แต่งตั้งคณะทำงานเพื่อดำเนินการด้านการบริหารทรัพยากรบุคคลเรื่องต่าง ๆ
ตามความเหมาะสม
(๑๕) คณะกรรมการจัดวางระบบการกำกับดูแลกิจการที่ดี
ธนาคาร
ได้แต่งตั้งคณะกรรมการจัดวางระบบการกำกับดูแลกิจการที่ดีให้มีอำนาจหน้าที่กำหนดนโยบาย
แผนงาน กลยุทธ์
และเป้าหมายในการนำหลักเกณฑ์และแนวทางการกำกับดูแลที่ดีของธนาคารลงสู่ภาคปฏิบัติ
โดยเสนอผ่านกรรมการที่ได้รับการมอบหมายแต่งตั้งจากคณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อม
แต่งตั้งคณะอนุกรรมการหรือคณะทำงานเพื่อปฏิบัติการติดตามประเมินผลการดำเนินการพร้อมทั้งเสนอแนะการปรับปรุงแก้ไข
รายงานผลการดำเนินการต่อคณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อมทุกไตรมาส
และดำเนินการเรื่องอื่น ๆ ตามที่คณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อมกำหนด
(๑๖) คณะกรรมการกำหนดแนวทางความรับผิดชอบต่อสังคมและสิ่งแวดล้อม
ธนาคาร
ได้แต่งตั้งคณะกรรมการกำหนดแนวทางความรับผิดชอบต่อสังคมและสิ่งแวดล้อม
ให้มีอำนาจหน้าที่กำหนดนโยบาย แผนงาน กลยุทธ์ และเป้าหมาย
ในการนำหลักเกณฑ์และแนวทางการรับผิดชอบสังคมและสิ่งแวดล้อมของธนาคาร
ลงสู่ภาคปฏิบัติ ติดตามประเมินผลการดำเนินการ พร้อมทั้งเสนอแนะปรับปรุงแก้ไข
รายงานผลการดำเนินการต่อคณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อมทุกไตรมาส
ตลอดจนดำเนินการเรื่องอื่น ๆ ตามที่คณะกรรมการกำกับดูแลกิจการที่ดีและความรับผิดชอบต่อสังคมและสิ่งแวดล้อมกำหนด
(๑๗) คณะกรรมการการตลาด
ธนาคาร ได้แต่งตั้งคณะกรรมการการตลาด
ให้มีอำนาจหน้าที่พิจารณากลั่นกรองความเป็นไปได้และความเหมาะสมในการคัดเลือกกลุ่มลูกค้าเป้าหมาย
เพื่อให้เกิดประโยชน์สูงสุดแก่ธนาคารทั้งในปัจจุบันและอนาคต พิจารณา กลั่นกรอง
ความเป็นไปได้และความเหมาะสมของผลิตภัณฑ์ทางการเงินที่ธนาคารมีอยู่หรือควรจะมีก่อนที่จะมีการนำเสนอให้แก่กลุ่มลูกค้าเป้าหมาย
พิจารณาและประเมินผลกระทบจากข้อมูลสรุปวิเคราะห์การตอบรับของกลุ่มลูกค้าทุกประเภทที่มีต่อสินค้าและบริการของธนาคาร
ทั้งในปัจจุบันและอนาคต
วางแผนและกำหนดกลยุทธ์เพื่อใช้ในการปรับปรุงการบริหารจัดการให้เหมาะสม
กำหนดกลยุทธ์และวางแผนในการบริหารจัดการเพื่อการดูแลรักษาฐานลูกค้าที่ดีทุกกลุ่มทุกประเภทของธนาคาร
โดยการเพิ่มมูลค่า (VALUE ADDED) ทางธุรกิจให้เกิดขึ้นอย่างเหมาะสม
กำหนดกลยุทธ์และวางแผนในการบริหารจัดการอย่างเป็นรูปธรรมมีอำนาจในการปรับปรุง
เปลี่ยนแปลงหลักเกณฑ์ เงื่อนไขของคณะกรรมการการตลาด
และ/หรือกำหนดคุณสมบัติของผู้เข้าเป็นกรรมการของคณะกรรมการดังกล่าวได้ตามความเหมาะสม
(๑๘) คณะกรรมการศูนย์ข้อมูลอสังหาริมทรัพย์
กระทรวงการคลังได้แต่งตั้งคณะกรรมการศูนย์ข้อมูลอสังหาริมทรัพย์ให้มีอำนาจหน้าที่ในการกำกับ
ดูแล และกำหนดนโยบายในการดำเนินงานของศูนย์ข้อมูลอสังหาริมทรัพย์พิจารณาข้อมูล
และผลการวิเคราะห์วิจัยของศูนย์ข้อมูลอสังหาริมทรัพย์ก่อนที่จะเปิดเผยต่อสาธารณชนและรวมถึงรายงานความคืบหน้าของศูนย์ฯ
ต่อรัฐมนตรีว่าการกระทรวงการคลัง
(๑๙) คณะกรรมการดำเนินการศูนย์ข้อมูลอสังหาริมทรัพย์
คณะกรรมการธนาคาร
ได้แต่งตั้งคณะกรรมการดำเนินการศูนย์ข้อมูลอสังหาริมทรัพย์ ให้มีอำนาจหน้าที่
กำกับ ดูแลการบริหารงานของศูนย์ฯ ให้เป็นไปตามนโยบายของคณะกรรมการศูนย์ฯ
และเป็นไปตามกฎระเบียบของธนาคารอาคารสงเคราะห์
พิจารณากลั่นกรองข้อมูลและผลการวิเคราะห์วิจัยของศูนย์ฯ ที่จะเปิดเผยต่อสาธารณชน
ดำเนินการอื่น ๆ ตามที่ได้รับมอบอำนาจจากคณะกรรมการศูนย์ฯ
รายงานความคืบหน้าและผลการดำเนินงานต่อคณะกรรมการธนาคาร
(๒๐) คณะอนุกรรมการบริหารความเสี่ยง
คณะกรรมการบริหารความเสี่ยง
ได้แต่งตั้งคณะอนุกรรมการบริหารความเสี่ยง
ให้มีอำนาจหน้าที่พิจารณากรอบการทำงานในการบริหารความเสี่ยง (วัด
ประเมินตรวจสอบและควบคุม) รวมทั้งนโยบายการบริหารความเสี่ยงโดยรวมของธนาคาร (Risk Management Policy and Guideline) และนำเสนอคณะกรรมการบริหารความเสี่ยง
ดูแล
ตรวจสอบกระบวนการบริหารความเสี่ยงโดยรวมให้สอดคล้องกับนโยบายของคณะกรรมการบริหารความเสี่ยงและนโยบายรวมของธนาคาร
พิจารณากลั่นกรอง ทบทวน หรือให้ความเห็นชอบการกำหนดขีดจำกัดความเสี่ยง (Limits) ทุกด้าน และนำเสนอคณะกรรมการบริหารความเสี่ยง
พิจารณาและหาแนวทางป้องกันความเสี่ยงจากการรายงานการบ่งชี้ ความเสี่ยงด้านต่าง ๆ
ของฝ่ายบริหารความเสี่ยงและฝ่ายต่าง ๆ
พร้อมรายงานให้คณะกรรมการบริหารความเสี่ยงทราบตามความเหมาะสม
(๒๑) คณะอนุกรรมการการกำหนดกลยุทธ์และนโยบายทางด้าน IT
คณะกรรมการการกำหนดกลยุทธ์และนโยบายทางด้าน IT ได้แต่งตั้งคณะอนุกรรมการการกำหนดกลยุทธ์และนโยบายทางด้าน IT ให้มีอำนาจหน้าที่ติดตาม ดูแลวิธีการที่ฝ่ายบริหารใช้ประโยชน์จาก IT เพื่อให้บรรลุวัตถุประสงค์ที่กำหนดไว้
ประเมินผลฝ่ายบริหารในการจัดการกับความเสี่ยงและปัญหาที่อาจเกิดขึ้นทางด้าน IT จัดให้มีกระบวนการสร้างความมั่นใจถึงความสมดุลระหว่างผลตอบแทนจากการลงทุนและการจัดการด้าน
IT กับความเสี่ยงที่อาจเกิดขึ้น สร้างเกณฑ์วัดคุณภาพ
และผลสำเร็จของกลยุทธ์หรือนโยบายและการจัดการด้าน IT ตามที่กำหนดไว้
ได้แก่ กลยุทธ์หรือนโยบายทางด้าน IT ในการสนับสนุนให้องค์กรมีผลตอบแทนจากการลงทุนที่มากขึ้น
กลยุทธ์หรือนโยบายด้าน IT ในการกำหนดมาตรฐานการปฏิบัติงานขององค์กร
ตลอดจนรายงานผลการทำงานต่อคณะกรรมการกำหนดกลยุทธ์และนโยบายทางด้าน IT ทราบตามความเหมาะสม
(๒๒) คณะอนุกรรมการสินเชื่อ
คณะกรรมการสินเชื่อธนาคาร
ได้แต่งตั้งคณะอนุกรรมการสินเชื่อให้มีอำนาจหน้าที่
พิจารณาอนุมัติสินเชื่อเงินกู้ประเภทแฟลต วงเงินกู้รายละไม่เกิน ๒๐ ล้านบาท และพิจารณาผ่อนผันการปฏิบัติตามระเบียบปฏิบัติงานสินเชื่อโครงการ
การให้กู้เงินประเภทแฟลตภายในวงเงินกู้รายละไม่เกิน ๒๐ ล้านบาท
(๒๓) ศูนย์ข้อมูลอสังหาริมทรัพย์
ธนาคาร
ได้อนุมัติจัดตั้งศูนย์ข้อมูลอสังหาริมทรัพย์ให้เป็นหน่วยงานกลางในการจัดเก็บรวบรวมข้อมูลอสังหาริมทรัพย์อย่างเป็นระบบและครอบคลุมทั่วถึง
๓.๒ หน้าที่ความรับผิดชอบของฝ่ายต่างๆ
ปัจจุบันธนาคาร ได้แบ่งการบริหารงานออกเป็น ๓๗ ฝ่าย/สำนัก
เพื่อเพิ่มประสิทธิภาพ และความคล่องตัวในการดำเนินงาน โดยมีฝ่าย/สำนัก
และตำแหน่งงานที่ขึ้นตรงต่อกรรมการผู้จัดการได้แก่สำนักกรรมการผู้จัดการ
ฝ่ายบริหารความเสี่ยง ฝ่ายสื่อสารองค์กร ที่ปรึกษากฎหมาย และที่ปรึกษาทั่วไป
โดยมีคณะกรรมการตรวจสอบ เป็นผู้กำกับ ดูแล สายงานตรวจสอบและกำกับ (๓ ฝ่าย)
และสำหรับฝ่าย/สำนัก อีก ๒๘ ฝ่าย/สำนัก
อยู่ภายใต้การควบคุมดูแลของรองกรรมการผู้จัดการแยกเป็น ๖ กลุ่มงาน
และผู้ช่วยกรรมการผู้จัดการอีก ๑๑ สายงานโดยแต่ละฝ่าย/สำนัก
มีหน้าที่และความรับผิดชอบ ดังนี้
(๑) สำนักกรรมการผู้จัดการ
หน้าที่ความรับผิดชอบบริหารการประชุมคณะกรรมการธนาคารคณะกรรมการบริหาร
คณะกรรมการจัดการ การประชุมผู้บริหาร ดูแลและติดตามการดำเนินการต่าง ๆ ที่คณะกรรมการธนาคาร
คณะกรรมการบริหาร คณะกรรมการจัดการและกรรมการผู้จัดการ ได้สั่งการหรือมอบนโยบายไว้
รวมทั้งการรวบรวม ตรวจสอบ กลั่นกรองและวิเคราะห์ข้อมูล
เพื่อนำเสนอคณะกรรมการธนาคารและคณะกรรมการชุดต่าง ๆ
เพื่อให้การตัดสินใจเป็นไปด้วยความรวดเร็วและถูกต้อง
มีการจัดทำประกันความรับผิดชอบของคณะกรรมการธนาคารและผู้บริหาร
และการดูแลการดำเนินการให้คณะกรรมการธนาคารปฏิบัติให้เป็นไปตามกฎหมายที่เกี่ยวข้อง
การกำหนดเกณฑ์วัดผลการปฏิบัติงานภายในธนาคาร (IPA) และคำรับรองการปฏิบัติงานประจำปี
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒) ฝ่ายบริหารความเสี่ยง
มีหน้าที่ความรับผิดชอบ ควบคุม ดูแล วัดและประเมินแง่มุมต่าง ๆ ของความเสี่ยงรายวันและความเสี่ยงโดยรวมของธนาคารให้อยู่ในขอบเขต
(Risk Appetit) ที่ธนาคารกำหนดไว้
รวมทั้งสนับสนุนคณะกรรมการบริหารความเสี่ยงในเรื่องความตื่นตัวและระมัดระวังความเสี่ยงต่าง
ๆ ในเชิงกว้าง ตลอดจนเสนอแนะแนวทางและรายงานผลให้ผู้บริหารทราบเรื่องความเสี่ยงโดยรวมสำหรับนำไปตัดสินใจบริหาร
และปรับเปลี่ยนนโยบายและกลยุทธ์การดำเนินงานด้านต่าง ๆ ของธนาคาร
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓) ฝ่ายสื่อสารองค์กร
มีหน้าที่ความรับผิดชอบส่งเสริมเผยแพร่วางแผนกลยุทธ์ด้านงานโฆษณา งานประชาสัมพันธ์
และงานกิจกรรมเพื่อส่งเสริมภาพลักษณ์ธนาคารให้เป็นไปตามนโยบายของธนาคารบริหาร
และควบคุมงบประมาณด้านการสร้างภาพลักษณ์องค์กรโดยรวมของธนาคาร
ตลอดจนดำเนินการประชาสัมพันธ์นโยบาย เป้าหมาย
แนวทางการบริหารงานของธนาคารให้พนักงานรับทราบอย่างต่อเนื่อง
เป็นศูนย์กลางในการประสานงาน
และให้การสนับสนุนด้านการโฆษณาประชาสัมพันธ์แก่หน่วยงานภายในและภายนอก
เพื่อเผยแพร่การดำเนินงาน บริการ ผลิตภัณฑ์ และกิจกรรมต่าง ๆ ของธนาคาร
และรวมถึงเป็นศูนย์กลางในการพิจารณา ประสานงาน
และให้การสนับสนุนด้านกิจกรรมสังคมในรูปแบบต่าง ๆ รวมทั้งดูแล
และเผยแพร่การสื่อภาพลักษณ์โดยรวมของธนาคารให้เป็นไปในทิศทางเดียวกันตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๔) ฝ่ายกิจการสาขาภูมิภาค ๑
หน้าที่ความรับผิดชอบ วางแผนและพัฒนากิจการของสาขาในภูมิภาคในเขตพื้นที่ภาคเหนือและภาคตะวันออกเฉียงเหนือ
ให้เป็นไปตามนโยบายของธนาคาร ควบคุม กำกับ ดูแลงานของเขต (Area) และสาขา (Branch) ทั้งด้านการเงิน สินเชื่อ การตลาด
การบริหารสาขา งานบุคลากร และงานอื่น ๆ ประสานงานกับฝ่ายงานและส่วนงานอื่น ๆ
เพื่ออำนวยความสะดวกให้แก่สาขา
รวมทั้งติดตามประเมินผลการปฏิบัติงานของสาขาทั้งด้านการเงิน สินเชื่อ และการตลาด ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๕) ฝ่ายกิจการสาขาภูมิภาค ๒
มีหน้าที่ความรับผิดชอบ วางแผนและพัฒนากิจการของสาขาในภูมิภาคในเขตพื้นที่ภาคกลาง
ภาคตะวันออก และภาคใต้ ให้เป็นไปตามนโยบายของธนาคาร ควบคุม กำกับ ดูแลงานของเขต (Area) และสาขา (Branch) ทั้งด้านการเงิน สินเชื่อ การตลาด
การบริหารสาขา งานบุคลากร และงานอื่น ๆ ประสานงานกับฝ่ายงานและส่วนงานอื่น ๆ
เพื่ออำนวยความสะดวกให้แก่สาขา รวมทั้งติดตามประเมินผลการปฏิบัติงานของสาขาทั้งด้านการเงิน
สินเชื่อ และการตลาด ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๖) ฝ่ายกิจการสาขา กทม. และปริมณฑล
มีหน้าที่ความรับผิดชอบ วางแผนและพัฒนากิจการของสาขาในกรุงเทพมหานคร
และปริมณฑลให้เป็นไปตามนโยบายของธนาคาร ควบคุม กำกับ ดูแลงานของเขต (Area) และสาขา (Branch) ทั้งด้านการเงิน สินเชื่อ การตลาด
การบริหารสาขาและงานอื่น ๆ ประสานงานกับส่วนงานอื่น ๆ
เพื่ออำนวยความสะดวกให้แก่สาขารวมทั้งติดตามและประเมินผลการปฏิบัติงานของสาขาทั้งด้านการเงิน
สินเชื่อ และการตลาด
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๗) สำนักพระราม ๙
มีหน้าที่ความรับผิดชอบวางแผนและพัฒนากิจการของสำนักพระราม ๙ ให้เป็นตามนโยบายของธนาคาร
ควบคุม กำกับ ดูแลงาน ทั้งด้านการเงิน สินเชื่อ การบริหารและงานอื่น ๆ
ประสานงานกับฝ่าย ส่วนงานอื่น ๆ
รวมทั้งติดตามและประเมินผลการปฏิบัติงานของสำนักพระราม ๙ ทั้งด้านการเงิน สินเชื่อ
ตลอดจนติดตามและประเมินผลการปฏิบัติงานของฝ่าย ให้เป็นไปตามนโยบายและแผนงานของธนาคาร
(๘) ฝ่ายสนับสนุนสินเชื่อ
มีหน้าที่ความรับผิดชอบ ควบคุม บริหารจัดการ
และประสานงานกับฝ่ายงานที่เกี่ยวข้องในการกำหนดหลักเกณฑ์ เงื่อนไข
แนวทางและวิธีปฏิบัติในการให้กู้เงินรายย่อย/การให้กู้เงินโครงการ
สวัสดิการและโครงการพิเศษ
การพิจารณารับเข้าร่วมโครงการสวัสดิการประสานกับฝ่ายงานที่เกี่ยวข้องในการกำหนดหลักเกณฑ์
เงื่อนไข แนวทาง วิธีปฏิบัติ และปรับปรุงหลักเกณฑ์ เงื่อนไข แนวทางวิธีปฏิบัติ
การรับเป็นแหล่งเงินกู้ระยะยาวโครงการจัดสรร
ให้คำแนะนำเบื้องต้นแก่ผู้กู้และรับยื่นเรื่องขอกู้เงินประเภทสินเชื่อแฟลต/บ้านเช่า/สินเชื่อโครงการส่งเสริมธุรกิจตลาดบ้านมือสองและสินเชื่อพัฒนาโครงการออกสำรวจความเป็นไปได้ของโครงการจัดสรร
โครงการแฟลตเร่งรัดติดตามและประนอมหนี้ลูกหนี้แฟลต ควบคุม
ดูแลการนำส่งข้อมูลเครดิตของลูกค้าธนาคารประจำเดือน
ปรับปรุงแก้ไขข้อมูลเครดิตของลูกค้า
และจัดส่งหนังสือแจ้งข้อมูลเครดิตรายเดือนและรายปีให้ลูกค้า
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๙) ฝ่ายพิธีการสินเชื่อ
มีหน้าที่ความรับผิดชอบวางแผนควบคุม
กำกับและสนับสนุนงานด้านนิติกรรมในเขต กทม. และปริมณฑล ไถ่ถอนจำนอง ประกันภัย
ประกันชีวิต จัดทำงบการเงินเกี่ยวกับสินเชื่อทั้งในสำนักงานใหญ่ และสาขา กทม.
และปริมณฑล ควบคุมการชำระหนี้เงินงวดของผู้กู้ให้เป็นไปตามข้อตกลง
ควบคุมบัญชีเงินกู้ ควบคุม เก็บรักษา หลักฐานสัญญาและเอกสารต่าง ๆ ในการกู้ของผู้กู้รายย่อย
ตลอดจนเอกสารต่าง ๆ ที่เกี่ยวข้องกับทรัพย์สิน NPA ของธนาคาร
รวมทั้งดูแลการประกันอัคคีภัยให้เป็นตามนโยบาย และข้อกำหนดของธนาคาร
ตลอดจนติดตามและประเมินผลการปฏิบัติงานของฝ่าย
ให้เป็นไปตามนโยบายและแผนงานของธนาคาร
(๑๐) ฝ่ายพัฒนาการตลาดสินเชื่อ
มีหน้าที่ความรับผิดชอบ ควบคุม
บริหารจัดการและประสานงานกับฝ่าย/สำนัก ที่เกี่ยวข้องในการกำหนดหลักเกณฑ์ เงื่อนไข
กฎระเบียบ วิธีการปฏิบัติงาน และ Flow Chart ขั้นตอนการทำงาน พัฒนาผลิตภัณฑ์ด้านสินเชื่อ ทั้งที่มีอยู่เดิม
และออกผลิตภัณฑ์ใหม่ และจัดทำโปรโมชั่นสำหรับงานมหกรรมต่าง ๆ
ที่ธนาคารเข้าร่วมออกบูธ วางแผนการตลาดเชิงรุก เพื่อนำเสนอผลิตภัณฑ์และบริการที่มีอยู่เดิม
และผลิตภัณฑ์ออกใหม่ด้านสินเชื่อ เพื่อให้ตรงตามความต้องการของลูกค้า
และเป็นประโยชน์ คุ้มค่ากับธนาคาร
จัดทำแผนการตลาดสินเชื่อสวัสดิการและโครงการออกเยี่ยมลูกค้าสวัสดิการและโครงการ
ตลอดจนพัฒนาปรับปรุงระบบงาน และพัฒนาบุคลากรของฝ่ายพัฒนาการตลาดสินเชื่อให้เป็นไปตามนโยบายและแผนของธนาคาร
ตลอดจนติดตามและประเมินผลการปฏิบัติงานของฝ่าย
ให้เป็นไปตามนโยบายและแผนงานของธนาคาร
(๑๑) ฝ่ายวิเคราะห์สินเชื่อรายย่อย
มีหน้าที่ความรับผิดชอบในการควบคุม กำกับ ดูแล ด้านการวิเคราะห์
อนุมัติสินเชื่อรายย่อย และสินเชื่อเช่าซื้อทั่วประเทศรวมถึงสนับสนุนการนำระบบ Core Banking System (CBS) มาใช้ให้เกิดประสิทธิภาพและประสิทธิผล
สอดคล้องกับระเบียบปฏิบัติงานด้านสินเชื่อรายย่อย และสินเชื่อเช่าซื้อทั่วประเทศ
พร้อมทั้งพัฒนาบุคลากรของฝ่ายให้มีความรู้ ความสามารถเพื่อให้รองรับงานได้
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๑๒) ฝ่ายวิเคราะห์สินเชื่อโครงการ
มีหน้าที่ความรับผิดชอบการบริหาร ควบคุม กำกับ
ดูแลงานการวิเคราะห์สินเชื่อเพื่อพัฒนาโครงการ การวิเคราะห์สินเชื่อแฟลตให้เช่า
สินเชื่อบ้านเช่า สินเชื่อบ้านมือสองการวิเคราะห์การรับเป็นแหล่งเงินกู้ระยะยาวโครงการจัดสรรทั่วประเทศ
ดูแลและติดตามโครงการที่ได้รับอนุมัติเงินกู้ให้ดำเนินการตามวัตถุประสงค์การกู้
ดูแล ติดตาม การชำระหนี้ของเจ้าของโครงการเพื่อไม่ให้เป็นลูกหนี้ NPL จัดทำรายงานและสถิติการเคลื่อนไหวของโครงการ
รวมทั้งพิจารณาปรับปรุงและเสนอแนะหลักเกณฑ์การให้สินเชื่อที่อยู่ในความรับผิดชอบให้เป็นไปอย่างเหมาะสม
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๑๓) ฝ่ายกิจการนโยบายภาครัฐและสังคม
มีหน้าที่ความรับผิดชอบสนองตอบวัตถุประสงค์ทางด้านสังคมขององค์กร
ในการดำเนินนโยบายสนับสนุนรัฐบาล
เพื่อดำเนินโครงการฟื้นฟูและพัฒนาเศรษฐกิจของประเทศให้มีความเจริญก้าวหน้า
โดยผ่านโครงการต่าง ๆ ที่สำคัญของรัฐบาล
ตลอดจนประสานงานร่วมกับสถาบันการเงินเฉพาะกิจอื่น ๆ และหน่วยงานต่าง ๆ
ที่เกี่ยวข้อง เพื่อร่วมพัฒนาผลิตภัณฑ์ให้สอดคล้องกับนโยบายที่ได้รับจากรัฐบาล
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนของธนาคาร
(๑๔) ฝ่ายบริหารการเงิน
มีหน้าที่ความรับผิดชอบบริหารจัดการสภาพคล่องให้เหมาะสมกับความต้องการเงินทุนของธนาคารและกฎเกณฑ์ของผู้กำกับ
ดูแล รวมทั้งให้สอดคล้องกับสถานการณ์ของตลาดเงินและตลาดทุน จัดหาแหล่งเงินทุนอื่น
ๆ
เพื่อเสริมสร้างสภาพคล่องและเพื่อสนับสนุนการระดมทุนโดยรวมของธนาคารให้เพียงพอต่อความต้องการใช้เงินบริหารต้นทุนทางการเงินและบริหารสินทรัพย์และหนี้สิน
ให้เหมาะสมความเสี่ยงทางการเงินของธนาคาร
และรวมถึงประสานงานกับหน่วยงานภายในและภายนอกเพื่อสนับสนุนการดำเนินงานในส่วนที่เกี่ยวข้อง
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๑๕) ฝ่ายการบัญชี
มีหน้าที่ความรับผิดชอบวางแผน ควบคุม กำกับ
ดูแลงานบัญชีของธนาคารโดยกำหนดแบบและการปฏิบัติด้านบัญชี จัดทำและควบคุมบัญชีต่าง
ๆ ที่เกี่ยวกับทรัพย์สิน หนี้สิน และทุน รายได้ รายจ่าย งบกำไรขาดทุน และงบดุล
ทำรายงานแสดงฐานะการเงินและผลการดำเนินงานของธนาคารในด้านต่าง ๆ
กำหนดวิธีการแก้ไขและปรับปรุงระบบบัญชีให้มีความเหมาะสมทั้งภายในสำนักงานใหญ่และสาขา
ควบคุมให้หน่วยงานที่เกี่ยวข้องจัดทำบัญชีตามระบบบัญชีที่ได้วางรูปแบบไว้จัดทำข้อมูลทางด้านบัญชีเพื่อให้ผู้บริหารใช้เป็นข้อมูลในการบริหารงานและตัดสินใจเบิกจ่ายเงิน
ค่าใช้จ่ายของธนาคารและรับเงินค่าเช่าพื้นที่
ตลอดจนให้คำแนะนำปรึกษาแก่ส่วนงานอื่น ๆ ของธนาคารเพื่อแก้ไขปัญหาและอุปสรรคในด้านระบบบัญชี
นอกจากนี้ยังจัดทำรายงานต่าง ๆ ทางการเงินที่ต้องส่งให้กับหน่วยงานภายนอกที่เกี่ยวข้อง
เช่น กระทรวงการคลัง และธนาคารแห่งประเทศไทย ตลอดจนติดตามและประเมินผลการปฏิบัติงานของฝ่าย
ให้เป็นไปตามนโยบายและแผนงานของธนาคาร
(๑๖) ฝ่ายการเงิน
มีหน้าที่ความรับผิดชอบในการวางแผน
และบริหารงานเกี่ยวกับงานบริหารจัดการเงินสดของสำนักงานใหญ่ สำนักพระราม ๙
สาขาและเคาน์เตอร์การเงินในเขต กทม. และปริมณฑล
การทำธุรกรรมทางการเงินให้กับสำนักงานใหญ่ สำนักพระราม ๙ และสาขาทั่วประเทศ
โดยให้บริการฝาก - ถอนเงิน
ตามขั้นตอนปฏิบัติงานของศูนย์บริหารและจัดการธนบัตรในเขต กทม.
กำกับดูแลการขนเงินสดให้สาขา กทม. และปริมณฑล
ทั้งในเวลาและนอกเวลาทำการการทำธุรกรรมด้านการเงินด้วยวิธีอิเล็กทรอนิกส์ที่ธนาคารแห่งประเทศไทยจัดตั้งขึ้น
(Electronic Financial Services) ได้แก่
การฝาก - ถอนเงินจากบัญชีกระแสรายวัน ที่ธนาคารแห่งประเทศไทยผ่านระบบ BOS (Banknote Ordering System) การโอนเงินและรับโอนเงินในระบบ BAHTNET การโอนเงินรายย่อยระหว่างธนาคาร
ในระบบ SMART การเป็นศูนย์ปฏิบัติการเช็คทั้งระบบการให้บริการเรียกเก็บเช็คและตรวจรับรองเช็คแทนสาขาธนาคารทั่วประเทศ
การให้บริการในระบบธนาคารอิเล็กทรอนิกส์ (อุปกรณ์ Self - Services) ให้สอดคล้องและรองรับนโยบายในด้านต่าง ๆ ของธนาคารอย่างมีประสิทธิภาพ
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนของธนาคาร
(๑๗) ฝ่ายเงินฝาก
มีหน้าที่ความรับผิดชอบวางแผนกลยุทธ์ทางการตลาดเชิงรุก เพื่อสนับสนุนการขยายฐานลูกค้าของธนาคาร
นำเสนอสินค้าและบริการทั้งด้านเงินฝาก และสินเชื่อแต่ละประเภทของธนาคาร
ตามวาระและโอกาสที่เอื้ออำนวย เข้าร่วมออกบูธในงานมหกรรมต่าง ๆ ที่พิจารณาแล้วว่ามีโอกาสในการสร้างรายได้และชื่อเสียงให้กับธนาคาร
รวมทั้งจัดทำ Website การตลาดในการเก็บข้อมูลด้านการตลาด
เพื่อสนับสนุนการทำงานของ Area และ Branch ตลอดจนประสานงานและให้บริการด้านเอกสารสื่อสิ่งพิมพ์ที่เกี่ยวข้องกับการบริการและผลิตภัณฑ์ของธนาคารให้กับส่วนงานทั้งภายในและภายนอกองค์กรตามความเหมาะสม
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนของธนาคาร
(๑๘) ฝ่ายพัฒนาการตลาดเงินฝาก
มีหน้าที่ความรับผิดชอบ ควบคุม บริหารจัดการ
และประสานงานกับฝ่าย/สำนัก ที่เกี่ยวข้องในการกำหนดหลักเกณฑ์ เงื่อนไข กฎระเบียบ
วิธีการปฏิบัติงาน และFlow Chart ขั้นตอนการพัฒนาผลิตภัณฑ์ด้านเงินฝาก
ทั้งที่มีอยู่เดิม และออกผลิตภัณฑ์ใหม่และจัดทำโปรโมชั่นสำหรับงานมหกรรมต่าง ๆ
ที่ธนาคารเข้าร่วมออกบูธ วางแผนการตลาดเชิงรุกเพื่อนำเสนอผลิตภัณฑ์และบริการที่มีอยู่เดิมและผลิตภัณฑ์ออกใหม่ด้านเงินฝาก
เพื่อให้ตรงตามความต้องการของลูกค้า และเป็นประโยชน์คุ้มค่ากับธนาคาร
จัดทำแผนการตลาดด้านเงินฝาก การติดตามประเมินผลผลิตภัณฑ์และบริการที่พัฒนา
จัดการฐานข้อมูลเพื่อกิจกรรมทางการตลาดตลอดจนพัฒนาปรับปรุงระบบงาน และพัฒนาบุคลากรของฝ่ายพัฒนาการตลาดเงินฝาก
ให้เป็นไปตามนโยบายและแผนของธนาคาร และปฏิบัติงานอื่น ๆ
ตามที่ผู้บังคับบัญชามอบหมาย ตลอดจนติดตามและประเมินผลการปฏิบัติงานของฝ่าย
ให้เป็นไปตามนโยบายและแผนของธนาคาร
(๑๙) ฝ่ายลูกค้าสัมพันธ์
มีหน้าที่ความรับผิดชอบในการกระตุ้นและเสริมสร้างวัฒนธรรมของการทำงานที่มีลูกค้าเป็นศูนย์กลางให้เกิดขึ้นภายในธนาคาร
รับผิดชอบการจัดทำแผนเพื่อการบริหารความสัมพันธ์ระหว่างลูกค้าและธนาคารตลอดจนเสนอแนะกลยุทธ์และแนวทางการกำหนดรูปแบบการบริหารลูกค้าให้มีความเฉพาะเจาะจงและตรงความต้องการของลูกค้าแต่ละรายมากขึ้น
เพื่อให้สามารถเพิ่มอัตราการรักษาลูกค้าเดิมที่ดีไว้โดยคำนึงถึงรายได้/ผลกำไรที่จะได้รับจากมูลค่าตลอดช่วงชีวิตของลูกค้าเป็นสำคัญ
หน้าที่หลักที่สำคัญอีกประการ คือ การดูแลและบริหารจุดติดต่อที่สำคัญ ๆ ระหว่างลูกค้าและธนาคาร
ตลอดจนประสานงานกับหน่วยงานภายในเพื่อให้เกิดการบริการที่มีคุณภาพครบวงจร
ที่อำนวยความสะดวกสูงสุดให้กับลูกค้า
นอกจากนี้ยังทำหน้าที่ในการบริการแก้ไขปัญหาข้อร้องเรียนของลูกค้า
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนของธนาคาร
(๒๐) ฝ่ายธนาคารอิเล็กทรอนิกส์
มีหน้าที่ความรับผิดชอบการให้บริการในระบบธนาคารอิเล็กทรอนิกส์ (อุปกรณ์
Self-Services) ได้แก่ เครื่อง ATM CDM และเครื่องปรับสมุดอัตโนมัติ
(Passbook Update) เป็นต้น
ให้สอดคล้องและรองรับนโยบายด้านต่าง ๆ ของธนาคารอย่างมีประสิทธิภาพ อาทิ
นโยบายด้านการตลาด ด้านการบัญชี ด้านภาพลักษณ์ของธนาคาร เป็นต้น การควบคุม ดูแล
การดำเนินการเกี่ยวกับอุปกรณ์ Self-Services ต่าง ๆ
การให้บริการลูกค้า การบันทึกและตรวจสอบข้อมูลลูกค้าบนระบบ ATM การให้บริการบัตรอิเล็กทรอนิกส์กับลูกค้า
การจัดการในเรื่องของบัญชี/ดุลบัญชีระหว่างธนาคาร การให้คำแนะนำเกี่ยวกับการให้บริการในระบบ
ATM ทั้งระบบให้กับสาขาของธนาคารทั่วประเทศ การศึกษา วิจัย
วิเคราะห์ความเป็นไปได้ (Feasibility Study) ในการพัฒนาผลิตภัณฑ์ระบบธนาคารอิเล็กทรอนิกส์ (Electronic Banking) เพื่อตอบสนองความต้องการของลูกค้า
จัดทำแผนการดำเนินงานเพื่อนำผลิตภัณฑ์ระบบธนาคารอิเล็กทรอนิกส์ที่เหมาะสมมาใช้ในกิจการธนาคาร
กำหนดแนวทางการป้องกัน แก้ไข ปัญหา รวมทั้ง
จัดทำข้อเสนอแนะในด้านระบบงานและผลิตภัณฑ์ของฝ่ายธนาคารอิเล็กทรอนิกส์
ประสานงานกับหน่วยงานภายในธนาคารเพื่อให้การออกผลิตภัณฑ์ธนาคารอิเล็กทรอนิกส์เป็นไปตามระเบียบข้อบังคับธนาคาร
และสอดคล้องกับข้อกฎหมาย ประสานงานกับหน่วยงานภายในธนาคาร
เพื่อลดปัญหาอาชญากรรมด้านอิเล็กทรอนิกส์ประสานงานคดี หรือข้อพิพาท
รวมทั้งข้อกฎหมายที่เกี่ยวข้องซึ่งมีผลกระทบต่อผลิตภัณฑ์และระบบงาน
ตลอดจนพัฒนาปรับปรุงระบบงาน และพัฒนาบุคลากรของฝ่ายธนาคารอิเล็กทรอนิกส์ตลอดจนติดตามและประเมินผลการปฏิบัติงาน
ของฝ่ายให้เป็นไปตามนโยบายและแผนงานของธนาคาร
(๒๑) ฝ่ายบริหารหนี้ กทม. และปริมณฑล
มีหน้าที่ความรับผิดชอบวางแผน ควบคุม กำกับ
ดูแลงานบริหารการติดตามเร่งรัดหนี้ค้างชำระรวมทั้งงานการประนอมหนี้และติดตามการประนอมหนี้
ปรับโครงสร้างหนี้ทุกขั้นตอนของคดีจนกว่าจะได้รับชำระหนี้ให้เสร็จสิ้น
และควบคุมกำกับดูแลบริษัทติดตามหนี้
ตลอดจนรวบรวมข้อมูลเกี่ยวกับการค้างชำระหนี้ต่าง ๆ
จัดทำรายงานสรุปปัญหาและอุปสรรคในการดำเนินงานเร่งรัดหนี้ การป้องกันหนี้ค้างชำระ
และการประนอมหนี้ การปรับโครงสร้างหนี้
พร้อมทั้งให้ข้อเสนอแนะในเรื่องการเร่งรัดหนี้ การประนอมหนี้ ต่อผู้บังคับบัญชา
จัดวางระบบและขั้นตอนการเร่งรัดหนี้และการประนอมหนี้
การปรับโครงสร้างหนี้ลูกหนี้ทุกขั้นตอนให้มีประสิทธิภาพและควบคุมให้มีลูกหนี้ค้างชำระในอัตราที่ต่ำเท่าที่จะทำได้
เพื่อไม่ให้ธนาคารเกิดความเสียหาย
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๒) ฝ่ายบริหารหนี้ภูมิภาค
มีหน้าที่ความรับผิดชอบ ควบคุม กำกับ ดูแล
การดำเนินงานของธนาคารในส่วนที่เกี่ยวกับงานประนอมหนี้ งานกฎหมาย งานบังคับคดีและหนี้ส่วนขาด
และงานบริหารทรัพย์สินของสาขาภูมิภาคทั้งหมด
ให้เป็นตามระเบียบและตามนโยบายของธนาคาร
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๓) ฝ่ายกฎหมาย
มีหน้าที่ความรับผิดชอบในการควบคุม กำกับ ดูแลงานด้านกฎหมายของธนาคารอันประกอบด้วยงานฟ้องคดี
ลูกหนี้ของธนาคาร งานคดีและแก้ต่าง
งานพิจารณาตอบข้อหารือให้ความเห็นและให้คำแนะนำด้านกฎหมายแก่ผู้บังคับบัญชา
และส่วนงานต่าง ๆ งานยกร่างและตรวจสอบเอกสารสัญญา ระเบียบ ข้อบังคับ กฎกระทรวง
พระราชกฤษฎีกา และเอกสารที่เกี่ยวกับกฎหมายอื่น ๆ ของธนาคาร
ตลอดจนให้ข้อพิจารณาในประเด็นทางกฎหมายอื่น ๆ
ที่เกี่ยวข้องกับกิจการของธนาคารและให้ข้อเสนอแนะและคำ ปรึกษาในด้านกฎหมาย
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๔) ฝ่ายบริหารทรัพย์สิน
มีหน้าที่ความรับผิดชอบในการบริหารจัดการอสังหาริมทรัพย์ของธนาคาร
เฉพาะที่ได้มาจากการซื้อทรัพย์จากการขายทอดตลาดและการโอนทรัพย์ชำระหนี้ของลูกค้าทั้งในส่วนกลาง
และส่วนภูมิภาค สำรวจ ตรวจสอบ ทรัพย์สินที่ธนาคาร
ได้มาในวิธีการดังกล่าวทั้งส่วนกลางและส่วนภูมิภาคให้อยู่ในสภาพดี ให้ธนาคารสามารถดำรงสิทธิในทรัพย์สินอยู่ตลอดเวลากำกับ
ดูแล
ให้สาขาดำเนินการเกี่ยวกับทรัพย์สินที่ได้มาตามที่ธนาคารได้กำหนดมาตรการและเกณฑ์มาตรฐานตั้งแต่เริ่มต้นจนครบวงจร
และควบคุมการปฏิบัติการเกี่ยวกับทรัพย์สินให้เป็นไปตามข้อกำหนดของธนาคาร
โดยประสานงานกับส่วนงานที่เกี่ยวข้อง
เพื่อให้เกิดประโยชน์สูงสุดในการบริหารตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๕) ฝ่ายบังคับคดีและหนี้ส่วนขาด
มีหน้าที่ความรับผิดชอบควบคุม ดูแล
การดำเนินงานของธนาคารในส่วนที่เกี่ยวกับการบังคับคดีตามคำพิพากษาของลูกหนี้เงินกู้
หรือลูกหนี้อื่นตามข้อตกลงหรือสัญญาหรือข้อผูกพันที่ธนาคารมีฐานะเป็นเจ้าหนี้ตามคำพิพากษา
หรือเจ้าหนี้ตามสัญญาประนีประนอมยอมความทั้งในส่วนกลางและส่วนภูมิภาค
รวมทั้งดำเนินการโอนกรรมสิทธิ์ทรัพย์บังคับคดีมาเป็นของธนาคารกรณีที่ธนาคารเป็นผู้ประมูลซื้อได้จากกรมบังคับคดี
ตลอดจนดำเนินการในเรื่องการติดตามหนี้ส่วนขาดและสืบทรัพย์สินอื่นเพื่อนำมาบังคับชำระหนี้ส่วนขาดของลูกหนี้
หลังจากมีการบังคับชำระหนี้จากทรัพย์จำนอง หรือหลักประกันอื่น (ถ้ามี)
ของลูกหนี้จนเสร็จสิ้นกระบวนการแล้ว แต่ยังคงมีหนี้ส่วนขาดคงค้างกับธนาคาร
อีกทั้งมีหน้าที่ดำเนินการขอรับชำระหนี้ในคดีแพ่ง
หรือคดีล้มละลายที่บุคคลภายนอกฟ้องล้มละลายลูกหนี้
หรือบังคับชำระหนี้จากทรัพย์จำนองของลูกหนี้ธนาคาร
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๖) ฝ่ายนโยบายและแผน
มีหน้าที่ความรับผิดชอบในการดำเนินการเกี่ยวกับนโยบาย
และจัดทำแผนโดยรวมของธนาคาร ทั้งแผนปฏิบัติการประจำปี แผนวิสาหกิจ ๕ ปี
แผนเพิ่มประสิทธิภาพ ๓ ปี แผนการสร้างมูลค่าเชิงเศรษฐศาสตร์
ที่สอดคล้องกับแผนวิสาหกิจ และแผนงานงบประมาณประจำปี ติดตามประเมินผลและรายงานผลการดำเนินงานตามแผนและนโยบายรัฐ
ต่อผู้บริหารติดตามและจัดทำรายงาน
ตัวเลขผลการประเมินตัวชี้วัดการประเมินผลการดำเนินงาน (KPI) ประจำปีของธนาคารโดยวิเคราะห์ความแตกต่างระหว่างผลประกอบกิจการจริงและแผนวิสาหกิจเพื่อเสนอแนวทางการปรับปรุงแก้ไข
และบริหารจัดการด้านการงบประมาณให้เป็นไปตามกรอบและนโยบายที่ธนาคารกำหนดนอกจากนี้บริหารจัดการระบบรายงานข้อมูลเพื่อผู้บริหารและระบบรายงานข้อมูลตามนโยบายของกระทรวงการคลัง
ทำการศึกษาและวิเคราะห์ผลการดำเนินงานในด้านต่างๆ ของธนาคาร
ตลอดจนสภาพแวดล้อมภายนอก และการดำเนินการทางนโยบายที่อาจจะมีผลกระทบต่อธุรกิจของธนาคารเพื่อให้ธนาคารสามารถปรับกลยุทธ์หรือแผนงานต่าง
ๆ ได้อย่างเหมาะสม และให้สามารถดำเนินธุรกิจได้ตามเป้าหมาย
รวมถึงศึกษาผลกระทบจากการดำเนินการทางนโยบายที่อาจจะส่งผลกระทบต่อภาพรวมธุรกิจของธนาคาร
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๗) ฝ่ายบริหารทรัพยากรบุคคล
มีหน้าที่ความรับผิดชอบในการวางแผน ควบคุม กำกับ ดูแล งานบริหารและจัดการ
ด้านบุคคลของธนาคาร อันประกอบด้วยกระบวนการจัดทำนโยบายด้านทรัพยากรบุคคลของธนาคาร
การวางแผนอัตรากำลัง การสรรหาบุคคล การกำหนดเงินเดือน ค่าจ้างและสวัสดิการ
ดำเนินการบรรจุ แต่งตั้ง โอนและโยกย้าย
การประเมินผลการปฏิบัติงานของพนักงานเพื่อเลื่อนเงินเดือนประจำปี
ตลอดจนการพัฒนาบุคลากรให้มีความรู้ความสามารถในการปฏิบัติงาน การให้ทุนการศึกษา
ต่อระดับปริญญาโท รวมทั้งงานด้านแรงงานสัมพันธ์
การแต่งตั้งคณะกรรมการสอบสวนข้อเท็จจริง วินัยและความรับผิดทางแพ่ง
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๘) ฝ่ายวิชาการ
มีหน้าที่ความรับผิดชอบในการศึกษาวิเคราะห์วิจัยสถานการณ์ และรายงานภาพรวม
ภาวะเศรษฐกิจ ตลอดจนสภาวะแวดล้อมภายนอกธนาคารที่มีผลต่อกิจการของธนาคาร
เพื่อเป็นประโยชน์ในการวางแผนดำเนินธุรกิจของธนาคาร
ติดตามและนำความรู้ทางวิชาการและนวัตกรรมด้านการเงิน
การธนาคารและสินเชื่อที่อยู่อาศัยสมัยใหม่ทั้งในและต่างประเทศ ตลอดจนข้อมูลข่าวสารและความรู้ทางวิชาการด้านที่อยู่อาศัยและสินเชื่อที่อยู่อาศัย
ให้บริการข้อมูลข่าวสารในด้านต่าง ๆ
ที่เป็นประโยชน์ต่อการดำเนินงานแก่ฝ่าย/ส่วนงานต่าง ๆ รวมทั้ง พนักงาน ลูกค้า
และสาธารณชน โดยเผยแพร่ผ่านสื่อต่าง ๆ ของธนาคาร อาทิ GHB E- Knowledge GHBKnowledge Sharing บอร์ดวิทยบริการ
วารสารธนาคารอาคารสงเคราะห์ ระบบอินเตอร์เน็ตและอินทราเน็ต บริหารงานห้องสมุด
รวมถึงการเผยแพร่ข้อมูลตาม
พรบ.ข้อมูลข่าวสารทางราชการและระบบข้อมูลสารสนเทศของธนาคาร
ติดต่อประสานงานและให้ความร่วมมือทางวิชาการกับหน่วยงานทั้งในประเทศและต่างประเทศที่เกี่ยวข้องกับธุรกิจสินเชื่อที่อยู่อาศัย
รวมถึงการพัฒนาเว็บไซต์กลางของธนาคารและการสนับสนุนการจัดทำเว็บไซต์ของฝ่ายต่าง ๆ
ในธนาคาร
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๒๙) ฝ่ายบริหารสำนักงาน
มีหน้าที่ความรับผิดชอบควบคุม กำกับ ดูแล
บริหารจัดการด้านอาคารสถานที่ด้วยการให้บริการอย่างมีคุณภาพ
และสอดคล้องกับนโยบายของธนาคาร งานออกแบบ ควบคุมงานก่อสร้าง ต่อเติม
ปรับปรุงและตกแต่งอาคารสำนักงาน ทั้งภายในและภายนอกทั้งที่สำนักงานใหญ่และสาขาต่าง
ๆ ดูแลและบำรุงรักษาระบบเครื่องจักรกลประจำอาคาร ซ่อมบำรุงเครื่องใช้สำนักงาน
ดูแลและบริการผู้เช่าอาคาร ควบคุม
ป้องกันและแก้ไขระบบการรักษาความปลอดภัยทั้งบุคคล สถานที่และทรัพย์สินของธนาคาร
จัดทำประกันภัยทุกอย่างของธนาคารจัดระบบความปลอดภัยด้านต่าง ๆ ของธนาคาร ดูแลระบบ CCTV ระบบดับเพลิง ระบบไฟฟ้าฉุกเฉินบริการยานพาหนะ และคนขับรถ
งานรักษาความสะอาด งานกิจกรรมพิเศษ งานพิธีการต่าง ๆ งานดูแลสภาพแวดล้อมและจัดสวน
งานควบคุม ดูแล จัดการ และเสริมสร้างจิตสำนึกที่ดีในการใช้ทรัพยากร
และพลังงานอย่างประหยัดให้เกิดประโยชน์สูงสุด งานควบคุม
ดูแลและจัดการอสังหาริมทรัพย์ สำนักงานสาขา และบ้านพักรับรอง
งานข้อมูลอาคารสถานที่และเครื่องจักรของธนาคาร
งานบริการจัดเก็บ/รักษาและทำลายเอกสารของธนาคารงานติดตามและประเมินผลงานควบคุมดูแล
งานรับ - ส่งจดหมาย ไปรษณียภัณฑ์ เอกสารภายใน -
ภายนอกทุกประเภทของธนาคารงานตัวอย่างลายมือชื่อผู้มีอำนาจ งานสมุดโทรศัพท์
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๐) ฝ่ายจัดหาและการพัสดุ
มีหน้าที่ความรับผิดชอบควบคุม กำกับ ดูแลงานด้านการจัดซื้อจัดจ้าง จัดหาพัสดุครุภัณฑ์
ให้แก่หน่วยงานต่าง ๆ ของธนาคาร ทั้งพัสดุครุภัณฑ์ทั่วไป และการจัดหาเครื่องคอมพิวเตอร์และอุปกรณ์ระบบเทคโนโลยีสารสนเทศและการสื่อสาร
เพื่อใช้สนับสนุนการปฏิบัติงานและการให้บริการของธนาคารดูแล
ควบคุมและบริหารการจัดทำเอกสารสัญญาที่เกี่ยวกับการจัดหาพัสดุ
ทั้งการจัดซื้อจัดจ้าง การจัดหาบริการ การเช่าทรัพย์สิน อาคารสถานที่ พัสดุภัณฑ์ เพื่อใช้ในการปฏิบัติงานการดำเนินธุรกิจของธนาคาร
การต่อสัญญา การว่าจ้างดูแลซ่อมแซมแก้ไขและบำรุงรักษาพัสดุครุภัณฑ์ของธนาคารฯ ดูแล
รับผิดชอบการจัดทำทะเบียนทรัพย์สิน ประสานงานกับฝ่าย/สำนักต่าง ๆ
ของธนาคารเกี่ยวกับการดูแล จัดเก็บพัสดุ เบิกจ่ายพัสดุทรัพย์สินต่าง ๆ และจำหน่ายพัสดุครุภัณฑ์ออกจากบัญชีรายงานผลการดำเนินการ
จัดซื้อจัดจ้างต่อสำนักงานการตรวจเงินแผ่นดินส่วนราชการหรือหน่วยงานของรัฐอื่น ๆ
ตามที่มีกฎหมายกำหนดไว้และเผยแพร่ข้อมูลการจัดซื้อจัดจ้างของธนาคาร
ให้ประชาชนได้ทราบเพื่อความโปร่งใสในการปฏิบัติงาน
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๑) ฝ่ายประเมินราคาหลักทรัพย์
มีหน้าที่ความรับผิดชอบวางแผน ควบคุม กำกับ ดูแล
การตรวจสอบและประเมินราคาหลักประกันที่ดิน และสิ่งที่ปลูกสร้าง
ทั้งของลูกค้ารายย่อย ลูกค้าโครงการ
พร้อมทั้งศึกษาและติดตามความเคลื่อนไหวของราคาที่ดินและต้นทุนสิ่งปลูกสร้างในท้องตลาดเพื่อให้เกิดความเป็นธรรมแก่ผู้กู้
ตรวจจ่ายเงินงวด ตรวจสอบ
ควบคุมและติดตามผลการประเมินของบริษัทประเมินภายนอกที่ธนาคารจัดจ้างและของธนาคาร
ให้เป็นไปอย่างถูกต้องและมีมาตรฐาน
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๒) ฝ่ายปฏิบัติการสารสนเทศ
มีหน้าที่ความรับผิดชอบในการศึกษา ค้นคว้า วิจัย วางแผน
บริหารจัดการภายในของฝ่ายฯ และกำหนดแนวทางนโยบายในการนำเสนอเทคโนโลยีสารสนเทศ (IT) ใหม่ ๆ ที่เหมาะสมมาใช้ในการให้บริการของธนาคาร ตามนโยบายหลักของธนาคาร
ตลอดจน ควบคุม ดูแลการปฏิบัติงาน และสนับสนุน การให้บริการ การใช้งานระบบสารสนเทศ
(IT) ซึ่งธนาคาร ให้บริการลูกค้าเป็นไปอย่างต่อเนื่อง
อย่างมีประสิทธิภาพ รวมถึงการจัดทำงบประมาณประจำปี การบริหารจัดการทรัพยากรบุคคล
และเทคโนโลยีสารสนเทศ เพื่อให้สอดคล้องกับอัตรากำลังทรัพยากรต่าง ๆ ให้เกิดสัมฤทธิ์ผลสูงสุด
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๓) ฝ่ายพัฒนาระบบสารสนเทศ
มีหน้าที่ความรับผิดชอบในการพัฒนาระบบสารสนเทศของธนาคารให้สนองตอบนโยบายของธนาคารทั้งในด้านการพัฒนาคุณภาพการบริการ
และการบริหารงานภายในของธนาคาร ควบคุม กำกับ ดูแล การใช้เทคโนโลยีของงานธนาคาร
ศึกษาขอบเขตงานและลักษณะของ Software Packages ต่าง ๆ พัฒนาระบบข้อมูลของธนาคารอันได้แก่ ระบบ Electronic Banking ระบบสินเชื่อ
ระบบสนับสนุนการปฏิบัติงานภายในธนาคาร
ตลอดจนระบบสารสนเทศเพื่อการบริหารของผู้บริหารระดับสูง และของฝ่ายงานต่าง ๆ
ในธนาคาร โดยการวิเคราะห์ระบบงานเดิมร่วมออกแบบระบบงานใหม่กับผู้ใช้งาน (User) พัฒนาและทดสอบโปรแกรม จัดทำเอกสารระบบงานและคู่มือปฏิบัติงานฝึกอบรม
นำระบบที่ออกแบบไปปฏิบัติงาน ประเมินผลการทำงานในระบบใหม่ สนับสนุนการทำงาน
พร้อมทั้งปรับปรุงระบบให้เหมาะสมกับความต้องการของผู้ใช้และเพื่อให้ทันต่อการเปลี่ยนแปลงทางเทคโนโลยีตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๔) ฝ่ายบริหารโครงการสารสนเทศและสนับสนุนระบบงานหลัก
มีหน้าที่ความรับผิดชอบเป็นศูนย์กลางในการกำกับ ดูแล
และบริหารงานของสายงานเทคโนโลยีสารสนเทศ จัดทำแผนงานด้าน IT (IT Master Plan) ควบคุมติดตามการบริหารงาน
และดำเนินโครงการด้านเทคโนโลยีสารสนเทศของธนาคาร ดูแลการใช้งบประมาณของสายงาน IT ให้เกิดประสิทธิภาพสูงสุด ศึกษา ค้นคว้า วิจัย
เพื่อการวางแผนและพัฒนาด้านเทคโนโลยีสารสนเทศและนำมาประยุกต์ใช้กับงานของธนาคาร
ดูแล วางแผนบริหารจัดการทรัพยากรด้าน IT ให้ธนาคารสามารถใช้งานได้อย่างมีประสิทธิภาพทันสมัยและการใช้ประโยชน์ทรัพยากรด้าน
IT ที่ธนาคารมีอยู่ให้เกิดประสิทธิภาพสูงสุด
รวมทั้งรับผิดชอบในการควบคุม ดูแลการปฏิบัติงานด้านการให้บริการระบบ Core Banking พัฒนานำความสามารถระบบงานหลักมาใช้ให้เป็นประโยชน์กับกิจการของธนาคาร
และกลั่นกรองความต้องการเพิ่มเติมของฝ่ายงานต่าง ๆ ในระบบงานหลัก
พัฒนาระบบให้รองรับผลิตภัณฑ์ใหม่ ๆ ของธนาคาร
สนับสนุนการใช้ระบบงานหลักเพื่อให้การบริการลูกค้าเป็นไปอย่างต่อเนื่องและมีประสิทธิภาพตามนโยบายหลักของธนาคาร
ศึกษา ค้นคว้า วางแผนในการนำเสนอเทคโนโลยีสารสนเทศใหม่ ๆ
ที่เหมาะสมมาใช้ร่วมกับระบบงานหลักเพื่อให้การบริการของธนาคารมีประสิทธิภาพมากยิ่งขึ้น
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๕) ฝ่ายตรวจสอบ
มีหน้าที่ความรับผิดชอบตรวจสอบการปฏิบัติงานเกี่ยวกับการบริหารงบประมาณการบริหาร
การเงินและการบัญชี การบริหารพัสดุ ทรัพย์สินและหนี้สิน และการบริหารงานด้านอื่น ๆ
ของธนาคาร
เพื่อให้ความเชื่อมั่นว่าการบริหารงานเป็นไปอย่างมีประสิทธิภาพประสิทธิผล
เพื่อให้บรรลุวัตถุประสงค์ขององค์กร ให้คำปรึกษาอย่างเที่ยงธรรมและเป็นอิสระ
ประเมินและปรับปรุงประสิทธิผลของกระบวนการบริหารความเสี่ยง (Risk Base Approach) รวมทั้งเป็นหน่วยงานกลางในการติดต่อประสานงานกับธนาคารแห่งประเทศไทย
สำนักงานการตรวจเงินแผ่นดินและผู้ตรวจสอบภายนอก รับเรื่องร้องเรียน
และตรวจสอบเพื่อหาข้อเท็จจริง รวมทั้งทำหน้าที่สนับสนุนคณะกรรมการตรวจสอบ
ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๖) ฝ่ายตรวจสอบคอมพิวเตอร์
มีหน้าที่ความรับผิดชอบตรวจสอบ ให้คำแนะนำ
ปรึกษาด้านระบบงานเทคโนโลยีสารสนเทศ และสนับสนุนงานของฝ่ายตรวจสอบ
โดยพิจารณาตรวจสอบตามฐานความเสี่ยงที่เกิดจากการบริหารงานและการปฏิบัติงานด้านเทคโนโลยีสารสนเทศ
ซึ่งการตรวจสอบครอบคลุมประเด็นการควบคุม ดูแลระบบรักษาความปลอดภัย
ความถูกต้องน่าเชื่อถือของข้อมูล
ความพร้อมใช้งานของระบบงานและข้อมูลการปฏิบัติงานด้านเทคโนโลยีสารสนเทศ
ทั้งนี้เพื่อปฏิบัติงานให้เป็นไปตามกฎหมายและกฎระเบียบข้อบังคับของธนาคาร ตลอดจนติดตามและประเมินผลการปฏิบัติงานของฝ่ายให้เป็นไปตามนโยบายและแผนงานของธนาคาร
(๓๗) ฝ่ายกำกับการปฏิบัติงาน
มีหน้าที่ความรับผิดชอบสนับสนุนผู้บริหารระดับสูงให้สามารถบริหารความเสี่ยงด้านการปฏิบัติตามกฎเกณฑ์ได้อย่างมีประสิทธิภาพ
โดยเป็นศูนย์กลางการปฏิบัติตามกฎเกณฑ์ ได้แก่ การให้คำแนะนำ คำปรึกษา
จัดให้มีการอบรม/สัมมนา ให้ความรู้เกี่ยวกับการปฏิบัติตามกฎหมาย กฎเกณฑ์ต่าง ๆ
ให้แก่ผู้บริหารและพนักงาน ประสานงานกับหน่วยงานที่เกี่ยวข้อง เพื่อร่วมกันพัฒนาระบบการบริหาร
ความเสี่ยงด้านการปฏิบัติตามกฎเกณฑ์ ประเมินกระบวนการปฏิบัติงานของหน่วยงานต่าง ๆ
ด้านการปฏิบัติตามกฎหมาย และตามกฎเกณฑ์ การสุ่ม
สอบทานการปฏิบัติงานในเบื้องต้นให้เป็นไปตามกฎเกณฑ์ (Control and monitor) ตลอดจนปฏิบัติหน้าที่เลขานุการในคณะกรรมการข้อมูลข่าวสารของราชการในธนาคาร
คณะกรรมการจัดวางระบบการกำกับดูแลกิจการที่ดี คณะกรรมการกำกับการจัดทำระบบการควบคุมภายใน
คณะกรรมการสนับสนุนและพัฒนาปรับปรุงระบบปฏิบัติการป้องกันและปราบปรามการทุจริตภาครัฐ
และคณะกรรมการต่อต้านการฟอกเงิน
โดยรายงานผลการดำเนินงานเสนอต่อผู้บริหารสายการบังคับบัญชา คณะกรรมการตรวจสอบ
และคณะกรรมการธนาคารทราบ ตลอดจนติดตามและประเมินผลการปฏิบัติงานของฝ่าย ให้เป็นไปตามนโยบายและแผนงานของธนาคาร

ข้อ ๔ วิธีการดำเนินงานของธนาคารอาคารสงเคราะห์
สรุปได้ดังนี้
๔.๑ การให้สินเชื่อ ธนาคาร
ให้บริการสินเชื่อเพื่อที่อยู่อาศัยทั้งแก่ประชาชนทั่วไปและผู้ประกอบการจัดสรร
โดยเน้นกลุ่มลูกค้าย่อยที่มีรายได้น้อยและปานกลางเป็นหลัก
ในอัตราดอกเบี้ยที่เหมาะสม ทั้งนี้
ขึ้นอยู่กับต้นทุนในการดำเนินการของธนาคารด้วย
โดยมีการให้บริการสินเชื่อประเภทต่าง ๆ ดังนี้
(๑) การให้สินเชื่อแก่ประชาชนทั่วไป เพื่อใช้ในการจัดซื้อ ปลูกสร้าง ต่อเติม
ซ่อมแซมที่อยู่อาศัย ไถ่ถอนจำนองจากสถาบันการเงินอื่น
พร้อมกับขอกู้เพื่ออุปกรณ์หรือสิ่งอำนวยความสะดวก
รวมถึงให้สินเชื่อเพื่อการชำระหนี้ที่เกี่ยวพันกับที่อยู่อาศัยโดยปกติจะให้กู้ไม่เกิน
๘๕% ของมูลค่าหลักประกัน ระยะเวลาให้กู้สูงสุด ๓๐ ปี
(๒) การให้สินเชื่อเพื่อปลูกสร้างอาคารแฟลตให้เช่า
ไถ่ถอนจำนองอาคารแฟลตจากสถาบันการเงินอื่น
และรวมถึงเพื่อการซื้อหรือชำระหนี้อาคารแฟลต
ซึ่งเป็นการเพิ่มที่อยู่อาศัยสำหรับกลุ่มบุคคลที่ต้องการใช้เป็นที่พักชั่วคราว
หรือยังไม่มีกำลังซื้อ โดยจะให้กู้ไม่เกิน ๑๐๐ % ของมูลค่าการก่อสร้างอาคารแฟลต
หรือกรณีขอกู้ค่าที่ดิน ให้วงเงินกู้ได้ไม่เกิน ๓๐ %
ของมูลค่าที่ดินโดยวงเงินกู้รวมค่าที่ดินและอาคารต้องไม่เกิน ๘๐ %
ระยะเวลาให้กู้สูงสุด ๑๕ ปี
(๓) การให้กู้แก่เจ้าของโครงการจัดสรร เพื่อพัฒนาที่ดิน
ก่อสร้างอาคารและพัฒนาสาธารณูปโภคในโครงการ จำหน่ายให้กับประชาชนโดยทั่วไป
โดยให้กู้เป็นเงินกู้ที่มีกำหนดระยะเวลา (Term Loan) และส่วนที่เป็นเงินทุนหมุนเวียนให้กู้เป็นประเภทเบิกเงินเกินบัญชี
๔.๒ การให้บริการรับฝากเงิน ประเภทต่าง ๆ
เช่นเดียวกับธนาคารพาณิชย์โดยทั่วไป เพื่อระดมเงินทุนมาใช้ในการให้บริการสินเชื่อ
โดยมีเงินฝากประเภทต่าง ๆ ได้แก่ เงินฝากกระแสรายวัน ออมทรัพย์พิเศษ เงินฝากประจำ
และเงินฝากประจำสินเคหะ
๔.๓ การออกจำหน่ายพันธบัตร เป็นการระดมเงินทุนระยะปานกลางและระยะยาว เพื่อนำมาสมทบในการให้สินเชื่อ
โดยมีกระทรวงการคลังเป็นผู้ค้ำประกัน และธนาคารแห่งประเทศไทยเป็นนายทะเบียนและตัวแทนการจ่ายเงิน
๔.๔ การกู้เงินระยะยาวจากภายในและต่างประเทศ
ธนาคารจะกู้เงินระยะยาวตามความจำเป็นในการใช้เงินในแต่ละปี
โดยปกติเงินกู้ในประเทศจะกู้จากธนาคารของรัฐและการกู้เงินต่างประเทศจะอยู่ในการกำกับดูแลของกระทรวงการคลัง
โดยมีกระทรวงการคลังเป็นผู้ค้ำประกัน

ข้อ ๕ สถานที่ติดต่อเพื่อขอรับข้อมูลข่าวสารของธนาคารอาคารสงเคราะห์
ห้องสมุดธนาคารอาคารสงเคราะห์ สำนักงานใหญ่ เลขที่ ๖๓ ถนนพระรามที่ ๙
แขวงห้วยขวาง เขตห้วยขวาง กรุงเทพฯ ๑๐๓๑๐ โทร. ๐ - ๒๒๐๒ - ๑๕๓๔ หรือขอดูผ่าน Web Site Internet ของธนาคาร
ได้ที่ http://www.ghbank.co.th


ประกาศ
ณ วันที่ ๒๘ ธันวาคม พ.ศ. ๒๕๕๔
วรวิทย์
ชัยลิมปมนตรี
กรรมการผู้จัดการ
ธนาคารอาคารสงเคราะห์





ปริยานุช/ผู้จัดทำ
๑๓ กุมภาพันธ์
๒๕๕๕

ณัฐพร/ผู้ตรวจ
๑๓ กุมภาพันธ์
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๓๒ ง/หน้า ๒๓/๙ กุมภาพันธ์ ๒๕๕๕